Deur Aus Swerwer op Saturday, December 22, 2012 0 boodskappe (Los 'n boodskap deur hier te kliek) Skakels na hierdie artikel
Deur Aus Swerwer op Sunday, December 16, 2012 0 boodskappe (Los 'n boodskap deur hier te kliek) Skakels na hierdie artikel
Alhoewel ek hier in die verte bly, lê my land van herkoms se geskiedenis my steeds naby aan die hart - dit het my gemaak wat ek is en wie ek is. Ek lees op die oomblik 'n boek van Thomas Pakenham oor die Anglo Boereoorlog (ISBN: 1868420744). Wat vir my so fassinerend is, is die groot hoeveelheid hoë kwalitiet fotos wat daarin is wat die mense van daardie tyd tuisbring aan mens).
Toe kom ek af op die volgende paar uitstekende vertellings van die geskiedkundige verteller. Raymond Heron.
Deur Aus Swerwer op Friday, December 14, 2012 0 boodskappe (Los 'n boodskap deur hier te kliek) Skakels na hierdie artikel
Die geskiedenis van Alexander die Grote - deur Jamie Redfern
560 vC tot 276 vC
Hierdie podcast handel oor die tyd voor, gedurende en na die lewe van Alexander van Macedonië (noord van Griekeland) wat in 356 vC gebore is en in 323 vC oorlede is en in sy kort lewe van net 33 jaar die eens magtige Persiese Ryk onder Darius II op hul neus laat kyk het.
Daarword baie agtergrond gegee oor die Persiese ryk wat Alexander voorafgegaan het, tot so ver terug as 560 vC. Dit dek selfs die oorlog in 480 vC tussen die Grieke, Spartane en die Persiese koning Xerxes I in die oorlog van in die fliek 300 so goed uitgebeeld is, waar koning Leonidas van die Spartane gespeel is deur Gerhard Butler.
Die storie van Alexander begin by die oorloë van sy pa, Philip II van Macedonië om en by 358 vC teen onder meer Bizantium (die oos Romeinse Ryk), die geboorte en lewe van Alexander totdat hy op die ouderdom van 16 jaar saam met sy pa in oorloë teen die Grieke in Athene en later saam met die Grieke teen die Persiese Koning Darius II. Dit vertel die storie van hoe Alexander al op ouderdom 33 kort voor sy dood die hele mediterreense streek insluitende Egipte, Babilon tot sover as Indië onder sy beweind gehad het. Daarna word daar ook verduidelik wat met die Grieks/Macedoniese ryk gebeur het tot en met 276 vC wanneer die Romeinse Ryk na vore begin tree het. Dit is ook in die tyd dat die Gaulliers (soos in Asterix en Obelix) begin het.
Dit is 'n uitstekende podcast deur Jamie Redfern en julle kan na sy blog gaan kyk by:
Die RSS feed van die Alexander Podcast is:
RSS FEED : Die Geskiedenis van Alexander van Macedonië : http://thehistoryofpodcast.weebly.com/uploads/1/3/4/7/13473658/alexander.xml
Of as julle wil kan julle aanlyn daarna gaan luister by:
www.learnoutloud.com : A-History-Of-Alexander-the-Great
Die Geskiedenis van Hannibal en die oorloë tussen die ryk in Carthage in noord Afrika (nou Tunisië) en die Romeinse Ryk - deur Jamie Redfern
264 vC - 182 vC
Dit handel onder andere oor hoe Hannibal 'n weermag met olifante deur die Alpe gelei het.
RSS FEED : Die geskiedenis van Hannibal van Carthage
www.learnoutloud.com : A-History-Of-Hannibal
Dit is nog 'n podcast van Jamie Redfern (wat met sy Noord Engelse/ Ierse aksent en humorsin die geskiedenis besonder lewendig kan maak)
Die Geskiedenis van Rome - deur Mike Duncan
800 vC - 480 nC
Besoek Mike se blog by thehistoryofrome.typepad.com
Luister dit aanlyn bywww.learnoutloud.com : The-History-of-Rome
Dit is 179 episodes wat handel oor die ontstaan van Rome (om en by die tyd van die Trojaanse Perd) tot en met die val van die Westelike Romeinse Ryk om en by 405 nC. Die vaandel van die Romeinse Ryk is verder deur die Oosterse Romeinse ryk in Konstantinopel as die Bizantynse Ryk voortgedra to sover as 1453 nC waaroor julle kan leer in 'n podcast van Lars Brownworth.
Die Geskiedenis van die Bizantynse/Oostelike Romeinse Ryk aan die hand van 12 Bizantynse Regeerders - deur Lars Brownworth
285 nC - 1453 nC
Hierdie is 'n in-diepte en baie insiggewende podcast wat handel oor die Oos Romeinse Ryk wat deur Keiser Konstantyn in Konstantinopel (nou Instanbul in Turkye) begin is. Dit dek ook die geskiedenis voor die vol van die Westelike Romeinse Ryk gesetel in Rome.
RSS FEED : 12 Byzantine Rulers
Luister dit aanlyn by Lars se webtuiste : 12 Byzantine Rulers : The History of The Byzantine Empire (By Lars Brownworth) : 12byzantinerulers.com
Dit begin in 285 nC toe die Romeinse keiser Diocletian die Romeinse Ryk opgesplit het in die Westelike en Oostelike Romeinse Ryk, met Rome as die hoofstad van die Oostelike Ryk en Bizantium (Later Konstantinopel) as die beter hoofstad van die Oostelike Romeinse Ryk. Dit was alles gedoen om die Ryk beter te kan regeer. Dit dek die lewens en tye van 12 van die Oos Romeinse Ryk se Keisers en eindig in 1453 nC met die val van Konstantinopel tydens die inval van die Turke en die dood van die keiser. Die Byzantynse Ryk word gesien as die skans wat die kultuurskatte en westerse kultuur van die Romeinse Ryk vir eeue vir die latere nageslagte behoue laat bly het juis omdat dit vir 'n hele 1000 jaar na die val van Rome nog weerstand kon bied teen die inval van die oosterse plunderaars- met Konstantinopel 'n tipe van 'n Fort wat die insuipeling gekeer het.
Baie geskiedenis oor die Gotiese volke soos die Vandale, die Lombarde, Franke en die Normanne word ook genoem, maar die meeste oor die Noormanne kan julle leer in Lars se ander podcast: Norman Centuries.
Lars Brownworth is 'n uitstekende geskiedenis verteller en sy vertellings sal julle geboei hou. Maak gerus 'n draai op sy blog : Finding History
Die Geskiedenis van die Noormanne / Vikings - deur Lars Brownworth
793 nC - 1194 nC
Luister aanlyn na hierdie uitstekende podcast : Norman Centuries
Dit begin met die plundering van die Europese wêreld van Westelike Europa en Brittanje deur groepe van Skandinawiese Viking "avonturiers". Dit vertel die storie van 'n Noorweegse Viking Rolf die Viking wat so groot was dat hy altyd net gestap het omdat hulle nie 'n perd kon kry wat hom kon dra nie. Daar word vertel van hoe Karel die Grote (Charlemagne) se Frankiese koningkryk toenemend die prooi was van hierdie Noormanne wat die kus van Noordelike Frankryk geplunder het. Uiteindelik het die Franke in 911 nC besluit om vir hulle 'n groot kusstreek te oorhandig wat ons nou ken as Normandië - in ruil daarvoor dat hulle die Christelike geloof aanneem en hulle "beserker" gode Odin opgee. Op hierdie manier moes die Vikings hul eie grondgebied beskerm. Daar word breedvoerig ingegaan op die magtige Vikings wat eeue lank die beskaafde wêreld geterroriseer het. Vikings het ook Brittanje ingeval en selfs Dublin in Ierland gestig. Hulle het Konstantinopel ingeval en selfs Rusland se naam is van hulle afkomstig. Die lewens van baie van die Noormanne word behandel asook die inval van Brittanke deur William die Veroweraar. Later was daar selfs 'n Noorweegse koning op die Britse kroon sodat daar tot vandag nog bande tussen die Britse en Noorwee is.
Dit is 'n baie, baie interessante podcast en ek sal dit hoogs aanbeveel.
RSS FEED : Norman Centuries posdcast
Deur Heinrich Ferreira op Wednesday, December 12, 2012 0 boodskappe (Los 'n boodskap deur hier te kliek) Skakels na hierdie artikel
Deur Aus Swerwer op Sunday, December 09, 2012 1 boodskappe (Los 'n boodskap deur hier te kliek) Skakels na hierdie artikel
Woensdag 5 Desember 2012 was 'n besondere mylpaal in ons lewens. Ons kom nou al 'n vêr pad sedert on die eerste keer op die Australiese kontinent voet aan wal gesit het. Hierdie besondere mylpaal waarvan ek praat is natuurlik die Australiese Burgerskap Toets wat ons Woensdagmiddag in Parramatta by die "Australian Department of Immigration and Citizenship" (DIAC) geskryf het.
Hoe belangrik is drie maande in 'n leeftyd? Dit was net sowat 0.7 % (bietjie meer as 'n halwe persent) van ons lewens, maar dit het verrykende gevolge vir ons toekoms asook ons hele nageslag ingehou... Want binne drie maande vandat ek daardie Januarie in 2007 my CV vir 'n maatskappy hier in Sydney gestuur het, was ons pens en pootjies in 'n nuwe land. Ha ha, my vrou sê mos ek oordryf altyd so 'n bietjie, maar neem dit maar met 'n knippie sout.
Nooit eens gedroom van oorsee gaan vakansie hou op daardie stadium nie, my hele lewe in Pretoria grootgeword en gewoon, maar binne 'n tyd van drie maande was ons hier in Sydney. Van die aangesig van die aarde af verdwyn...dis seker wat die inkomstediens in Pretoria dink wat met ons gebeur het, want ons het met 'n enkelkaartjie hiernatoe gevlieg en een van die dae word ons hier burgers. Wat eens net 'n plan was, word nou 'n werklikheid.
Burgerskap is nie 'n kleinigheid nie. Mens gaan bly en werk nie sommer net goedsmoeds in 'n ander land nie. 'n Mens kan nie eens landsgrense oorsteek soos jy wil nie. Miljoene mense smag elke dag om te kan ontsnap uit hul omstandighede, maar helaas kan hulle nie net vlug uit hul omstandighede nie, en word soos ingehoktes gevange gehou in sommige lande.
Dit is 'n groot voorreg om 'n nuwe land se burger te kan word. Dit is nou nie juis maklik om tot op die' punt te kan kom nie, maar waar daar 'n wil is is daar 'n weg.
Selfs in Paulus se tyd was dit as 'n baie groot voorreg beskou om 'n Romeinse Burger genoem te kan word. Dit is 'n feit wat op 'n keer selfs Paulus se lewe gered het:
Hulle het hom alreeds vir die geseling vasgebind gehad toe Paulus vir die kaptein wat daarby staan, vra: “Mag julle 'n Romeinse burger gesel, en boonop nog sonder verhoor?”
Toe die kaptein dit hoor, gaan hy na die kommandant toe en sê: “Wat gaan u doen? Hierdie man is 'n Romeinse burger.”
Die kommandant gaan vra toe vir Paulus: “Sê vir my, is jy 'n Romeinse burger?” “Ja,” antwoord Paulus.
Toe sê die kommandant: “Ek het 'n groot som geld betaal om die burgerreg te verkry.” En Paulus sê: “Maar ek het dit deur geboorte gekry.”
Mens gaan deur baie emosies en het vele ervarings langs die pad, maar uiteindelik as jy terugkyk kan jy sien alles was sover die moeite werd.
Die hoof aktiwiteit by die afspraak wat mens by die departement het is natuulik nie die toets nie, maar eerder die nagaan van al jou verskeie ID dokumente om jou sodiende op die Australiese Departement van Binnelandse sake se rekords oor te plaas as 'n WARE BURGER van die nuwe land. Daar word na geboortesertifikate, huweliksertifikate, paspoorte, bestuurderslisensies, Medicare kaarte en bewyse van verblyf gekyk om te verifieer dat jy wel aan al die vereistes voldoen en jy nie op een of ander manier die VISA proses omseil het en nou sommer kortpad wil kies na Burgerskap nie.
Daar word ook 'n verdere soektog deur die Federale Polisie gedoen om te verseker dat jy nie in die laaste paar jaar 'n kriminele rekord opgebou het nie. Indien mens dalk meer as 365 dae in die buiteland was (gelukkig nie op my van toepassing nie), dan moet daar ook 'n oorsese kriminele rekord soektog gedoen word.
Ek het nie heeltemal geweet wat om te verwag in die toets nie, behalwe vir die feit dat al die 20 "monkeypuzzle" vrae in dietoets sou kom uit die PDF dokument wat ek reeds vooraf deurgelees het en ook vanuit die videos oor Burgerskap wat op Youtube beskikbaar is.
Dit alles handel oor jou regte en voorregte as 'n nuwe Australiese burger asook hoe die Australiese regeringstelsel werk.
Aan die hand van die volgende belofte wat mens by 'n burgerskap seremonie gaan aflê...
- Watter regte en vryhede die fondament vorm van die leefstyl hier in Australië
Mens kry 45 minute om die toets te voltooi. Ek stres gewoonlik oor enige toets. Dit kom seker van skooldae af, maar ek het verniet gestres, want die toets was toe glad nie so moeilik nie en ek het dit met rasse skrede geslaag...iets wat julle ook sou kon doen.
Ek dink dit het nie eens 5 minute geneem nie. Nou gaan ons laat weet word wanneer ons na Baulkham Hills Stadsraad toe moet gaan vir die Offsiele seremonie waar die belofte afgeleê gaan word.
Ten minste "pledge" ek nie my "allegiance" aan 'n koning of koningin nie, maar aan die Australiese mense wat so deel geword het van my lewe oor die laaste amper 6 jaar: die mense wat ek elke dag groet op die bus, die mense by my kinders se skool, die mense wat saam met my by die werk is en saam skouer aan die wiel sit elke dag...al die mense wat saam met my glo aan 'n vrye, veilige en gelukkige toekoms vir ons en ons kinders.
'n Land waar meer as 1 uit elke 4 mense net soos ek van êrens oor die see af gekom het om hier 'n nuwe plekkie in die son vir onsself uit te kerf.
Net soos mens net "anders voel" wanneer jy uiteindelik jou permanente VISA gekry het om vir altyd hier te kan bly en jou hele toekoms nie in die hande van iemand anders lê nie, net so, voel mens effens meer tuis wanneer jy deur die formaliteite is en jy weet: jy is nou oor die perd se rug, die koeël is nou deur die kerk - jy is nou so Aussie soos Jan Rap en sy Maat.
Deur Aus Swerwer op Saturday, December 08, 2012 2 boodskappe (Los 'n boodskap deur hier te kliek) Skakels na hierdie artikel